Հավելված NՀՀ կառավարության 2022 թվականի -ի N -Ն որոշման

«Հավելված N 1ՀՀ կառավարության 2007 թվականիօգոստոսի 30-ի N 1093-Ն որոշման

**ԿԱՐԳ**

**ԱՐՏԱՀԱՆՄԱՆ, ՎԵՐԱԱՐՏԱՀԱՆՄԱՆ ԲՈՒՍԱՍԱՆԻՏԱՐԱԿԱՆ ՀԱՎԱՍՏԱԳՐԵՐԻ ՏՐԱՄԱԴՐՄԱՆ**

**I. ԸՆԴՀԱՆՈՒՐ ԴՐՈՒՅԹՆԵՐ**

1. Սույն կարգով կարգավորվում են կարանտին բուսասանիտարական հսկման ենթակա ապրանքների արտահանման և վերաարտահանման բուսասանիտարական հավաստագրերի տրամադրման կարգի հետ կապված հարաբերությունները:

2. Արտահանման և վերաարտահանման բուսասանիտարական հավաստագրերը հավաստում են կարանտին բուսասանիտարական հսկման ենթակա ապրանքների համապատասխանությունը ստացող երկրների կարանտին բուսասանիտարական պահանջներին:

3. Արտահանման և վերաարտահանման բուսասանիտարական հավաստագրերը տրամադրվում են Եվրասիական Տնտեսական Հանձնաժողովի Խորհրդի 2018 թվականի հունիսի 18-ի N 318 որոշմամբ սահմանված կարանտինային բուսասանիտարական հսկման ենթակա ապրանքների ցանկին և ներմուծող երկրների պահանջներին համապատասխան։

4. Արտահանման և վերաարտահանման բուսասանիտարական հավաստագրերի տրամադրման մերժումը կարող է բողոքարկվել օրենքով սահմանված կարգով։

**II. ԱՐՏԱՀԱՆՄԱՆ ԲՈՒՍԱՍԱՆԻՏԱՐԱԿԱՆ ՀԱՎԱՍՏԱԳՐԻ ՏՐԱՄԱԴՐՈՒՄԸ**

5. Բուսասանիտարական հավաստագիր ստանալու համար Սննդամթերքի անվտանգության տեսչական մարմին է (այսուհետ՝ Տեսչական մարմին) ներկայացվում հայտ՝ առձեռն կամ էլեկտրոնային եղանակով swis.trade.gov.am համացանցային կայքէջում հասանելի «Միասնական հայտ» համակարգի միջոցով, նույնականացման քարտի հիման վրա, որում նշվում են`

1) արտահանող կամ Եվրասիական Տնտեսական Միության անդամ երկիր փոխադրող անձի անունը, ազգանունը, բնակության վայրը, իրավաբանական անձի դեպքում` լրիվ անվանումը և գտնվելու վայրը.

2) արտադրող (աճեցնող, փաթեթավորող, պահեստավորող) անձի անունը, ազգանունը և բնակության վայրը, իրավաբանական անձի դեպքում` լրիվ անվանումը և գտնվելու վայրը.

3) ներմուծող կամ ստացող երկրի անվանումը.

4) ստացող անձի անունը, ազգանունը և բնակության վայրը, իրավաբանական անձի դեպքում` լրիվ անվանումը և գտնվելու վայրը.

5) արտահանվող կարանտին բուսասանիտարական հսկման ենթակա ապրանքների անվանումները և քանակությունը.

6) ստացման վայրը․

7) բեռնաթափման վայրը:

6. Տեսչական մարմինը հայտը ստանալուց հետո մեկ աշխատանքային օրվա ընթացքում անցկացնում է արտահանման կամ Եվրասիական Տնտեսական Միության անդամ երկիր փոխադրման ներկայացվող ապրանքների կարանտին բուսասանիտարական զննում և ստացող երկրի կարանտին բուսասանիտարական պահանջներին դրանց համապատասխանության դեպքում տալիս է բուսասանիտարական հավաստագիր` համաձայն սույն որոշման N 2 հավելվածի:

7․ Բուսասանիտարական հավաստագիրը տրամադրվում է բացառապես էլեկտրոնային եղանակով՝ Հայաստանի Հանրապետության արտաքին առևտրի ազգային մեկ պատուհան էլեկտրոնային հարթակում (www.trade.gov.am) հասանելի «Թույլատվական փաստաթղթեր» (www.sw.gov.am) համակարգի միջոցով, բացառությամբ համացանցային կայքի խափանման, ինչպես նաև արտահանվող երկրի պահանջի դեպքում՝ թղթային եղանակով:

8. Եթե զննման արդյունքում կարանտին բուսասանիտարական հսկման ենթակա ապրանքի մակերեսին կամ փաթեթավորման մեջ հայտնաբերվում են այնպիսի օրգանիզմներ, որոնց մուտքն արգելված է ստացող երկրի կողմից, կամ այդ օրգանիզմներին իրենց մորֆոլոգիական հատկանիշներով նման վնասակար օրգանիզմներ, կամ բույսերի հիվանդությունների ախտանիշներ, կամ կարանտին վնասակար օրգանիզմների կողմից վնասվածության նշաններ, ապա բուսասանիտարական հավաստագիր չի տրվում, կատարվում է բեռից նմուշառում և ներկայացվում լաբորատոր փորձաքննության։

9․ Եթե լաբորատոր փորձաքննության արդյունքում հաստատվում է բեռում ստացող երկրի կողմից մուտքն արգելված վնասակար օրգանիզմ(ներ)ի առկայությունը, ապա բեռի արտահանումը կամ Եվրասիական Տնտեսական Միության անդամ երկիր փոխադրումը արգելվում է՝ բուսասանիտարական հավաստագրի տրամադրման մերժման միջոցով։

10․ Բուսասանիտարական հավաստագրի տրամադրումը մերժվում է նաև ստացող երկրների հատուկ պահանջներին բեռի չհամապատասխանելու դեպքում։

11․ Եթե լաբորատոր փորձաքննության արդյունքում հաստատվում է, որ բեռում առկա չեն այնպիսի վնասակար օրգանիզմներ, որոնց մուտքը ստացող երկրում արգելված է, ապա տրամադրվում է արտահանման բուսասանիտարական հավաստագիր։

12. Արտահանման բուսասանիտարական հավաստագիրը կարող է տրամադրվել նաև արտահանողի կամ Եվրասիական Տնտեսական Միության անդամ երկիր փոխադրողի կողմից ներկայացված արտահանվող կամ Եվրասիական Տնտեսական Միության անդամ երկիր փոխադրվող բեռի վերաբերյալ բուսասանիտարական անձնագրի հիման վրա: Տվյալ դեպքում սահմանային հսկիչ կետի տեսուչը արտահանվող կամ Եվրասիական Տնտեսական Միության անդամ երկիր փոխադրվող բեռի խմբաքանակը նույնականացնում է ներկայացված բուսասանիտարական անձնագրի հետ և հավաստում, որ բուսասանիտարական անձնագիրը տրված է ներկայացված տվյալ խմբաքանակի համար։

13. Բուսասանիտարական հավաստագիրը կազմվում է 3 օրինակից, որոնցից բնօրինակը ծառայում է որպես արտահանվող կամ Եվրասիական Տնտեսական Միության անդամ երկիր փոխադրվող կարանտին բուսասանիտարական հսկման ենթակա ապրանքները մինչև նշանակման վայրն ուղեկցող փաստաթուղթ, մեկ օրինակը մնում է սահմանային մաքսային մարմնում, մյուսը պահվում է Տեսչական մարմնում:

**III. ՎԵՐԱԱՐՏԱՀԱՆՄԱՆ ԲՈՒՍԱՍԱՆԻՏԱՐԱԿԱՆ ՀԱՎԱՍՏԱԳՐԻ ՏՐԱՄԱԴՐՈՒՄԸ**

14. Վերաարտահանման բուսասանիտարական հավաստագիրը տրամադրվում է ներմուծված կամ Եվրասիական Տնտեսական Միության անդամ երկրից փոխադրված կարանտին բուսասանիտարական հսկման ենթակա ապրանքները մեկ այլ երկիր արտահանելու դեպքում, եթե դրանք բավարարում են ստացող երկրի բուսասանիտարական պահանջներին։

15․ Վերաարտահանման բուսասանիտարական հավաստագրի տրամադրումն իրականացվում է արտահանման բուսասանիտարական հավաստագրի տրամադրման կարգին համապատասխան։

16. Վերաարտահանման բուսասանիտարական հավաստագիրը տրամադրվում է նաև այն դեպքերում, եթե վերաարտահանվող կարանտին բուսասանիտարական հսկման ենթակա ապրանքները`

1) պահեստավորված են.

2) մասնատված են.

3) համակցված են այլ բեռների հետ.

4) վերափաթեթավորված են:

17. Վերաարտահանման բուսասանիտարական հավաստագիրը տրամադրվում է համաձայն սույն որոշման N 3 հավելվածի:

18. Արտահանող երկրի կողմից տրված բուսասանիտարական հավաստագիրը կամ դրա` սահմանված կարգով վավերացված պատճենը (ստացող երկրի համաձայնության դեպքում) ծառայում է որպես վերաարտահանվող կարանտին բուսասանիտարական հսկման ենթակա ապրանքները ուղեկցող փաստաթուղթ:»